Mboweni in sop oor twietMinister Tito Mboweni. (Foto: Nokuthula Mbatha/ANA) Pres. Cyril Ramaphosa het Tito Mboweni, minister van finansies, oor die vingers getik oor uitlatings wat hy dié naweek op sosiale media rakende Edgar Lungu, president van Zambië, gemaak het. Dié het onlangs besluit om die goewerneur van die bank van Zambië in die pad te steek. Denny Kalyalya se kontrak as goewerneur van die bank van Zambië is Saterdag met onmiddellike inwerkingtreding gestaak. Mboweni, voormalige goewerneur van die Suid-Afrikaanse Reserwebank, het sy misnoeë hieroor op sosiale media te kenne gegee. “Presidente van Afrika moet ophou met hierdie onsin om een oggend wakker te word en te besluit om die goewerneur van ’n bank af te dank. Waarom doen ons hierdie dinge as Afrikane? Die president van Zambië moet aan ons redes verskaf waarom hy die goewerneur ontslaan het, anders is die hel op pad. Ek sal mobiliseer!” lui een van Mboweni se inskrywings. Die twiets, wat pres. Ramaphosa nou veroordeel, is intussen van die minister se Twitterrekening verwyder. “Pres. Ramaphosa wil die regering en die mense van die Republiek van Zambië daarvan verseker dat dié opmerkings nie die siening van die Suid-Afrikaanse regering en sy mense weerspieël nie,” het die presidensie Maandag in ’n verklaring gesê. “Die kwessie word aangeraak om te verseker dat so ’n voorval nie weer plaasvind nie.” Lungu het tot dusver geen verduideliking vir Kalyalya se afdanking gegee nie. Hy het wel bevestig dat hy Christopher Mvunga, adjunksekretaris van die kabinet in Zambië, as die nuwe goewerneur aangestel het. Dit is nie die eerste keer dat Mboweni se omstrede twiets hom in die moeilikheid laat beland nie. Hy het oor die jare in bekgevegte op Twitter betrokke geraak, onder andere met die Gautengse premier, David Makhura. Mboweni het onder meer uitgevaar teen motoriste wat nie e-tol betaal nie en die gesprek het so vurig geraak dat pres. Ramaphosa moes ingryp om die twee stil te maak. Hy het ook al voorheen gewelddadige betogings gekritiseer en kommentaar gelewer op die privatisering van die Reserwebank.